[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.5.5.

COM(2009) 216 végleges

Javaslat:

A TANÁCS HATÁROZATA

az Észak-atlanti Lazacvédelmi Szervezetben a Közösség által képviselendő álláspont meghatározásáról

INDOKOLÁS

Az EK-Szerződés 300. cikke (2) bekezdésének második albekezdése értelmében amennyiben a regionális halászati gazdálkodási szervezeteknek – az intézményi keretüket kiegészítő vagy módosító határozatok kivételével – joghatással bíró határozatot kell hozniuk, a Közösség által képviselendő álláspontról a Bizottság javaslata alapján minősített többséggel a Tanács határoz.

Figyelemmel e kötelezettségre, valamint az Atlanti Tonhal Védelmére Létrehozott Nemzetközi Bizottsággal, a Földközi-tengeri Általános Halászati Bizottsággal, az Indiai-óceáni Tonhalbizottsággal összefüggő hasonló tanácsi határozatokat követően, illetve az Európai Bizottság által más regionális halászati gazdálkodási szervezetekkel kapcsolatban előterjesztett hasonló javaslatokra, az Európai Bizottság e határozatjavaslatot azzal a céllal terjeszti be, hogy meghatározza az Észak-atlanti Lazacvédelmi Szervezetben a Közösség által képviselendő álláspontot. Az egységes fellépés érdekében e javaslat ugyanazt a megközelítést alkalmazza, mint a többi regionális halászati gazdálkodási szervezettel kapcsolatos határozat.

Javaslat:

A TANÁCS HATÁROZATA

az Észak-atlanti Lazacvédelmi Szervezetben a Közösség által képviselendő álláspont meghatározásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére, összefüggésben a 300. cikk (2) bekezdése második albekezdésével,

tekintettel a Bizottság javaslatára,

mivel:

(1) A Szerződés 33. cikke, összefüggésben 32. cikkével előírja, hogy a közös halászati politika egyik célkitűzése az ellátás hozzáférhetőségének biztosítása. A 2371/2002/EK rendelet[1] előírja, hogy a Közösségnek az elővigyázatosság elvét kell alkalmaznia azon intézkedések meghozatalakor, amelyek az élő vízi erőforrások védelmére és megőrzésére vonatkoznak, azért, hogy biztosítsák azok fenntartható kiaknázását, és hogy a lehető legkisebbre csökkentsék a halászati tevékenységnek a tengeri ökoszisztémára gyakorolt hatását. A rendelet előírja továbbá, hogy a Közösség törekedjen a halászati gazdálkodásra vonatkozó ökoszisztéma alapú megközelítés fokozatos alkalmazására, valamint arra, hogy a halászati tevékenységek egy gazdaságilag életképes és versenyképes halászati ágazaton belül, hatékony módon folyjanak, miközben megfelelő életszínvonalat kell biztosítani azok számára, akiknek megélhetése a halászattól függ, figyelembe véve a fogyasztók érdekeit is.

(2) Az Európai Közösség a 886/82/EK határozattal[2] jóváhagyta az Atlanti-óceán északi körzetében élő lazac védelméről szóló egyezményt, amely létrehozta az Észak-atlanti Lazacvédelmi Szervezet (NASCO). A NASCO keretében három regionális bizottság működik, amelyek szabályozási intézkedéseket hozhatnak az egyezmény hatálya alá tartozó lazacállományokra vonatkozóan. Ezek az intézkedések kötelezővé válhatnak a Közösségre nézve.

(3) Az EK-Szerződés 300. cikke (2) bekezdésének második albekezdése értelmében amennyiben a regionális halászati megállapodással felállított szervezeteknek joghatással bíró, de az adott megállapodás intézményi keretét nem módosító határozatot kell hozniuk, a Közösség által képviselendő álláspontról a Bizottság javaslata alapján minősített többséggel a Tanács határoz,

A KÖVETKEZŐKÉPPEN HATÁROZOTT:

1. cikk

E határozat mellékletében szerepel az az álláspont, amelyet az Észak-atlanti Lazacvédelmi Szervezet bizottságaiban a Közösség nevében képviselni kell, amennyiben az említett bizottságokat joghatással bíró határozat meghozatalára kérik fel.

2. cikk

Az e határozat mellékletében szereplő álláspontot a Tanács legkésőbb az Észak-atlanti Lazacvédelmi Szervezet bizottságainak 2014. évi éves üléséig értékeli és szükség esetén a Bizottság javaslata alapján felülvizsgálja.

Kelt Brüsszelben, […]-án/-én

a Tanács részéről

az elnök

MELLÉKLET

Az Észak-atlanti Lazacvédelmi Szervezetben képviselendő közösségi álláspont

1. ELVEK

A NASCO keretében az Európai Közösség:

a) a közös halászati politika keretében meghatározott közösségi célkitűzésekkel összhangban lép fel, különösen a lazac fenntartható kiaknázására, a halászati gazdálkodásban követendő ökoszisztéma-alapú szemlélet fokozatos bevezetésének előmozdítására és a halászati tevékenységek tengeri ökoszisztémára gyakorolt hatásának minimalizálására vonatkozó elővigyázatossági elv alkalmazásával, valamint a gazdaságilag életképes és versenyképes közösségi halászat támogatásával, megfelelő életszínvonalat biztosítva azok számára, akiknek megélhetése a halászati tevékenységektől függ, figyelembe véve a fogyasztók érdekeit is;

b) gondoskodik arról, hogy a NASCO által meghozott intézkedések összhangban legyenek az Atlanti-óceán északi körzetében élő lazac védelméről szóló egyezmény célkitűzéseivel;

c) gondoskodik arról, hogy a NASCO intézkedései összhangban álljanak a nemzetközi joggal és különösen az ENSZ tengerjogi egyezményével, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló ENSZ-megállapodással, valamint a nemzetközi védelmi és gazdálkodási intézkedések nyílt tengeri halászhajók általi betartásának előmozdításáról szóló megállapodással;

d) elősegíti az összhangot más regionális halászati gazdálkodási szervezetek intézkedéseivel;

e) szinergiára törekszik a harmadik országokkal fenntartott kétoldalú halászati kapcsolatok terén folytatott közösségi politikával, és összhangra törekszik a közösségi külkapcsolati politikával;

f) gondoskodik arról, hogy a Közösség eleget tegyen nemzetközi kötelezettségvállalásainak.

2. Iránymutatások

Az Európai Közösség – megfelelő esetben – az alábbi NASCO-intézkedések elfogadásának támogatására törekszik:

a) szigorú védelmi és gazdálkodási intézkedések, amelyek a rendelkezésre álló legmérvadóbb tudományos szakvélemények figyelembevételével lehetővé teszik a lazacállományok hosszú távú fenntarthatóságát;

b) a sérülékeny élőhelyek védelmét biztosító intézkedések meghozatala és az ilyen élőhelyek helyreállítása, ami lehetővé teszi, hogy a vadon élő lazacállományok ismét meghonosodjanak olyan területeken, ahol most nincsenek jelen;

c) a lazactenyésztő ágazattal együttműködésben olyan intézkedések kidolgozása és bevezetése, amelyek révén minimalizálható annak az esélye, hogy a tenyésztett lazacok kiszabaduljanak a halgazdaság területéről; a lazactenyésztés során fellépő genetikai és egyéb biológiai interakciók minimalizálása, az egyedek telepítését és átszállítását is ideértve; a betegségeknek és parazitáknak a tenyésztett lazacállományokról a vadon élő lazacokra való átterjedése kockázatának lehető legkisebbre csökkentése; védekezés a transzgenetikus lazacfélék által a vadon élő lazacokra gyakorolt potenciális hatásoktól;

d) a felelősségteljes halászatot folytató országok NASCO-hoz való csatlakozási kérelmeinek elfogadása.

[1] HL L 358., 2002.12.31., 59. o.

[2] HL L 378., 1982.12.31., 24. o.